વધુ ગંભીર બાબત એ છે કે આ બળાત્કાર અને હત્યાની ઘટના પાછળનું કારણ માત્ર હવસ નથી. ચાર્જશીટ મુજબ બકરવાલ સમુદાયની બાળકીના અપહરણ, ગેંગરેપ અને હત્યાની યોજના તે વિસ્તારમાંથી આ લઘુમતી સમુદાયને હટાવવા માટે ઘડવામાં આવી હતી. આ વિસ્તારમાં સ્થાનિક હિન્દુઓ અને ખાનાબદોશ મુસ્લિમ ગણાતા બકરવાલ સમુદાયના લોકો વચ્ચે કાયમ સંઘર્ષનું વાતાવરણ રહ્યા કરે છે. સ્થાનિક લોકોનો આક્ષેપ છે કે બકરવાલ સમુદાય તેમની જમીન ઉપર કબજો જમાવી લે છે અને તેમના જાનવરો તેમના પાકને નુકસાન પહોંચાડે છે. હવે આ હત્યાની ઘટનાને સાંપ્રદાયિક રંગ આપવાના પ્રયત્નો ચાલુ થઈ ગયા છે. ત્યાંના લોકોએ આરોપીઓની ધરપકડનો વિરોધ કરતી રેલીઓ યોજી, વકીલોના બાર એસોસિયેશને આરોપીઓને બચાવવા માટે પ્રદર્શનો યોજ્યા અને બંધનું એલાન પણ આપ્યું. બાર એસોસિયેશન પોલીસની કામગીરીને સ્થાનિક લઘુમતી ડોગરા સમુદાય વિરુદ્ધનું કાવતરું ગણાવી રહ્યું છે.